### Beslutninger

Tilbagesendes Magistratsafdelingen for Børn og Unge med bemærkning, at byrådet i sit møde den 24. maj 2023 har vedtaget Magistratens foranstående indstilling af 15. maj 2023.

Ulrike Gregersen fra Enhedslisten de Rød-Grønne henholdt sig det oprindelige forslag fra Børne- og ungebyrådet.

###

Beslutningsforslag fra Børne- og ungebyrådet

Antallet af børn og unge med diagnoser stiger. Men samtidig med denne udvikling, så følger fokusset i folkeskolens undervisning ikke med. I Børne- og ungebyrådet oplever vi, at flere børn og unge ikke får den nødvendige hjælp, og samtidig bliver diagnoser brugt som skældsord af nogle elever, der mangler viden og forståelse på området. Derfor vil vi gerne sætte mere fokus på både elever med diagnoser, og også de elever uden diagnoser, som blot har brug for en ekstra hjælpende hånd i skolen.

Vi vil gerne gøre dette emne mindre tabubelagt, da vi ønsker, at alle børn og unge får den hjælp, som vi mener, de har krav på. Derfor foreslår vi, at der laves et undervisningsforløb om diagnoser, så man som barn og ung bedre kan forstå, hvad det vil sige, når en klassekammerat eller en anden bekendt har en diagnose.

Vi mener også, at lærere skal have mere hjælp i dagligdagen. Dette skal ske gennem flere tolærertimer. I alle klasser er der brug for ekstra hjælp: Måske sidder der en elev med en diagnose, eller måske har nogle af eleverne det svært i undervisningen. Derfor vil vi gerne have flere tolærertimer, hvor der er ekstra fokus på de specielle behov, som den enkelte klasse eller elev har brug for.

Det kan være rigtig svært at få lov til at gå i en specialklasse, og derfor ender mange elever med udfordringer med at blive i de almindelige klasser i folkeskolen. Af den grund er det nødvendigt, at lærerne i den almindelige folkeskole har dele af den viden, som specialklasselærerne besidder, og at de løbende bliver opkvalificeret gennem kurser.

Forslag

Børne- og ungebyrådet foreslår, at:

1) Der laves tre forskellige kommunale undervisningstilbud til den sidste del af indskolingen, mellemtrinnet og udskolingen om diagnoser, som tilbydes til grundskolerne.

2) Antallet af tolærertimer øges, og at det vurderes fra klasse til klasse, hvilken type tolærerundervisning, der gavner den enkelte klasse mest.

Motivation punkt 1

I Børne- og ungebyrådet mener vi, at det er vigtigt at få sat fokus på børn og unge med diagnoser. Dette skal ske gennem tre kommunale undervisningstilbud om diagnoser til eleverne i den sidste del af indskolingen (2. og 3. klasse), mellemtrinnet og udskolingen.

Det er vigtigt, at undervisningstilbuddene er tilpasset de forskellige alderstrin, da det ikke er det samme, der giver mening at blive undervist i, når man er 8 år, som når man er 12 år. Undervisningstilbuddene skal skabe en øget forståelse for, hvad diagnoser er, og hvordan de kan påvirke den enkelte. Samtidig skal undervisningen hjælpe med at fjerne de misforståelser og tabuer, der er om diagnoser på nuværende tidspunkt. Det vil forhåbentlig også resultere i, at diagnoser ikke længere vil blive brugt som skældsord, og det vil dermed skabe en tryggere skoledag for alle.

Det er vigtigt for os, at ingen bliver udstillet eller følger sig tvunget til at tale om deres diagnose, hvis de ikke har lyst. Undervisningsforløbene skal derfor ikke rettes mod enkeltpersoner, men skal i stedet være et læringstilbud, hvor alle kan få information om diverse forskellige diagnoser. Undervisningsforløbet kan bruge allerede eksisterende materialer, der blot skal samles, struktureres og formidles på en god måde. Meningen er, at alle klasser skal tilbydes dette, og ikke kun i klasser, hvor man har elever med diagnoser.

Vi mener, at det er meget vigtigt, at børn og unge lærer disse ting, også selvom man ikke har elever med diagnoser i ens klasse. Denne information vil være gavnlig fremadrettet. Størstedelen af os kommer til at møde nogle med diagnoser enten i skolen, på fritidsjobbet, i foreningslivet eller senere. Hvis man allerede tidligt ved, hvordan man opfører sig mest hensynsfuldt overfor et andet menneske med en diagnose, så får vi et samfund, hvor flere føler sig mødt og godt behandlet.

Dette forslag vil sikre et bedre skolemiljø for børn og unge med diagnoser, og det vil sikre at både elever og lærere bliver oplyst om emnet. Vi håber det vil resultere i, at emnet bliver mindre tabubelagt.

Motivation punkt 2

Vi i Børne- og ungebyrådet mener, at der skal sættes flere tolærertimer på skoleskemaet. Det vil sikre et bedre læringsmiljø for både elever og lærere. For eleverne vil det betyde, at de kan blive ved med at udvikle sig fagligt og få den støtte, som de har brug for. På den måde bliver elever ikke tabt og mister motivationen. Man kan på nuværende tidspunkt måske føle sig lidt glemt i klasseværelset, da læreren ikke har tid til at hjælpe alle. Men hvis der var en ekstra lærer i flere timer, ville man nemmere kunne få den hjælp, man har brug for. Vi ved, at det vil koste en del ressourcer, men vi mener også, at det virkelig er et vigtigt område, som bør prioriteres.

For lærerne vil det også gavne med flere tolærertimer, da det vil afhjælpe en stressfyldt hverdag. En analyse fra Danske Professionshøjskoler anslår, at der om 10 år vil mangle ca. 13.000 lærere i folkeskolen. En af grundene hertil er, at lærernes hverdag på nuværende tidspunkt er stressfyldt. En undersøgelse fra 2018 viste, at 68% af lærere havde følt sig stressede på grund af arbejdet inden for de seneste 2 uger. Vi tror, at der er direkte sammenhæng mellem den stressede hverdag, og det faldende antal lærere. Vi tror, at ved hjælp af flere tolærertimer, kan man afhjælpe noget af stressen. Samtidig vil det være mere attraktivt at være lærer, når man i nogle fag kan deles om arbejdsbyrden og ikke skal stresse rundt, for at nå at hjælpe alle elever selv. En ide kunne være at lave et samarbejde med læreruddannelsen, hvor skolerne får mulighed for at have nogle lærerstuderende til at indgå i tolærertimerne. Forslaget vil derved hjælpe både de elever, som har diagnoser, de resterende elever i klassen og lærerstaben.

Tolærertimerne skal selvfølgelig gives ordentligt ud. I nogle klasser vil det være godt, hvis den ekstra lærer er en, som kender eleverne og deres behov, mens det i andre klasser er vigtigere, at det er en lærer, som er uddannet i det fag, hvor de skal hjælpe til. Der vil være forskellige faglige og sociale behov i klasserne, og derfor skal det vurderes fra klasse til klasse, hvilken sammensætning af tolærertimer, klassen har bedst gavn af. Det vil være gavnligt, at denne vurdering sker i samarbejde med klassens elever, da de kender deres egne behov bedst.

INDSTILLING FRA MAGISTRATSAFDELINGEN FOR BØRN OG UNGE

Svar på forslag fra Børne og Unge-byrådet om bedre undervisning om diagnoser og mere støttendervisning i klasserne

### Resume

Byrådet behandlede den 22. februar 2023 et forslag fra Børne- og ungebyrådet om undervisning om diagnoser og mere støtteundervisning i klasserne. Sagen er behandlet i Magistraten.

Børn og Unge tilslutter sig intentionerne bag Børne– og ungebyrådets forslag.

Viden om diagnoser vil være en integreret del af praksisnær kompetenceudviklingen af lærere og pædagoger i forbindelse med Bredere Børnefællesskaber. Det vil forgå i et tæt samarbejde med medarbejdere fra PPR, så den nødvendige viden skabes i et samarbejde til gavn for eleverne, der herved får en bedre kontekst med hinanden, sig selv og de voksne at være i.

Forslaget om flere to-lærertimer taler bl.a. ind i skolernes mulighed for at konvertere understøttende undervisning til to-voksenordninger i den fagopdelte undervisning. Herudover vil yderligere to-voksentimer i udgangspunktet kræve ekstra finansiering, hvilket kun byrådet eller et parti kan henvise til budgetdrøftelserne. Indstillingen belyser omkostningerne ved forskellige scenarier.

### Beslutningspunkter

Det indstilles:

At 1) der er et skærpet fokus på viden om diagnoser og specialpædagogiske kompetencer som en del af Bredere Børnefællesskaber. Diagnoseforståelsen samt viden om undervisningsmaterialer og -forløb tænkes ind i den planlagte kompetenceudvikling, som den enkelte lærer/pædagog kan trække på, når der opstår et behov i klassen for at tale med børnene om emnet.

At 2) den enkelte skole tager stilling til, om og hvordan der bruges to-voksenundervisning, og at partierne i forbindelse med den kommende budgetproces kan fremsætte forslag om økonomisk understøttelse heraf.

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: [adresse]

Dato: 22-02-2023

Julius Karlsen:

Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 22. februar 2023 om magistratsbehandling af forslaget.

Sagen bedes tilbagesendt byrådet via Magistraten.

Udvalg: Magistraten

Dato: 15-05-2023

Julius Karlsen: 10

Fremsendes til [adresse] med bemærkning, at Magistraten i mødet den 15. maj 2023 anbefaler, at byrådet tiltræder Magistratsafdelingen for Børn og Unges indstilling af 8. maj 2023.

Rådmand Leif Petersen var forhindret i at deltage i sagens behandling.